Diari Oficial de la Generalitat Valenciana


Sumari del DOGV 5683, del 18-01-2008 (2008/501)

ORDE de 28 de desembre de 2007, de la Conselleria d'Indústria, Comerç i Innovació, per la qual es regulen les ajudes en matèria d'internacionalització i promoció comercial per a l'exercici 2008.
--------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5683

Data del DOGV
:   18-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/501


Data del document
:   28-12-2007

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * suport econòmic
    * promoció del comerç
    * promoció comercial
    * organització patronal
    * ajuda a les empreses
    * societat sense fins de lucre
    * petita i mitjana indústria
    * comerç exterior
    * ajuda pública

ORDE de 28 de desembre de 2007, de la Conselleria d'Indústria, Comerç i Innovació, per la qual es regulen les ajudes en matèria d'internacionalització i promoció comercial per a l'exercici 2008. [2008/501]
La Comunitat Valenciana és una àrea econòmica en creixement que es caracteritza per un alt grau d'obertura a l'exterior, particularment per la seua participació en el comerç internacional, relativament elevada respecte d'altres regions espanyoles i europees. La posició geogràfica privilegiada que ocupa en l'arc mediterrani occidental, les seues infraestructures modernes de qualsevol tipus i el bon nivell de desenvolupament industrial i de servicis de què gaudix l'han convertida en una zona d'interés estratègic en les transaccions intercontinentals, atractiva tant per a mitjançar en els fluxos de mercaderies com per a la captació d'inversions d'alt contingut innovador.
Les empreses i les institucions fan un valuós esforç per portar els productes i la imatge d'esta regió a tots els mercats internacionals, actitud que és inspirada i compartida per tot el cos social. Per a complir este objectiu i adquirir major competitivitat en l'escenari de la globalització s'actua en dues direccions: ampliar la base exportadora de la Comunitat Valenciana, de manera que més empreses comercien amb l'exterior i també que més productes o sectors d'activitat es dirigisquen cap a eixes destinacions; i multiplicar els recursos i les iniciatives de promoció que les unes i les altres posen a la disposició de la internacionalització de l'economia valenciana.
La Generalitat impulsa este procés que marxa en sintonia perfecta amb els objectius de la política de promoció econòmica, entre els quals s'inclou augmentar la presència activa de l'economia regional en l'exterior, i incentiva les accions que les empreses, associacions sectorials, consorcis empresarials i la resta d'organitzacions professionals relacionades amb la internacionalització realitzen des de la Comunitat a fi de guanyar posicions en els mercats internacionals; com també dóna suport a la cooperació d'organismes, cambres de comerç o altres entitats, en esta tasca.
En este sentit, la conselleria d'Indústria, Comerç i Innovació establix una línia específica d'ajudes a la promoció dels productes i de l'economia valenciana, bé siga realitzada per empreses individualment o agrupadament, o canalitzada a través d'accions de corporacions o institucions vinculades amb el comerç exterior i la captació d'inversions, a fi que aconseguixen la major repercussió possible i la màxima rendibilitat dels recursos emprats.
Les accions dirigides a millorar el coneixement dels nostres productes i la projecció de la nostra economia en l'exterior rebran una atenció particular per part d'este programa.
Per això, i en virtut de les facultats que m'atorguen l'article 28 de la Llei 5/1983, de 30 de desembre, del Consell, en la seua modificació efectuada per la Llei 12/2007, de 30 de març, de la Generalitat, i l'article 47 del Text Refós de la Llei d'Hisenda Pública de la Generalitat,
ORDENE
TÍTOL I
Disposicions generals
Article 1. Objecte i àmbit
1. L'objecte de la present orde és establir el règim de la concessió d'ajudes a fi d'afavorir la internacionalització de les empreses i la promoció i comercialització dels productes de la Comunitat Valenciana, durant l'exercici 2008, així com contribuir a la realització d'accions que permeten incrementar i consolidar la seua presència en els principals mercats, i millorar el nivell de competitivitat del nostre teixit productiu, d'acord amb les consignacions pressupostàries que per a l'exercici pressupostari 2008 establisca la Llei de Pressupostos de la Generalitat.
2. El règim d'ajudes s'aplicarà tal com es determina en els articles següents.
Article 2. Entitat col·laboradora
1. De conformitat amb el que establix l'article 47.4.a) del Text Refós de la Llei d'Hisenda Pública de la Generalitat i l'article 12 de la Llei 38/2003, de 17 de novembre, General de Subvencions, el lliurament i la distribució dels fons públics als beneficiaris correspondrà a l'Institut Valencià de l'Exportació, IVEX, SA (d'ara en avant IVEX), en els termes i en les condicions que es preveuen en la present orde. L'IVEX presentarà declaració responsable, firmada per òrgan competent, acreditativa de no estar sotmés a les prohibicions per a obtenir la condició d'entitat col·laboradora, assenyalades en l'article 13, apartat 2, de la Llei 28/2003, del 17 de novembre, General de Subvencions.
2. L'IVEX, com a entitat col·laboradora, haurà de complir les obligacions que s'establixen en l'article 47.4 a) del Text Refós de la Llei d'Hisenda Pública de la Generalitat i en l'article 15 de la Llei 38/2003, de 17 de novembre, General de Subvencions. Es formalitzarà un conveni de col·laboració entre l'òrgan administratiu concedent i l'IVEX, pel qual es regularan les condicions i obligacions que este assumix.
Article 3. Accions susceptibles de suport
1. Les ajudes establides podran anar destinades a les actuacions que tinguen com a objecte la internacionalització de les empreses o la promoció i comercialització dels productes de la Comunitat Valenciana.
2. Les ajudes que s'establixen en la present orde es materialitzaran mitjançant subvencions.
3. Només serà subvencionable l'IVA satisfet per l'adquisició de béns i servicis quan la beneficiària presente certificat actualitzat, expedit per l'Agència Estatal d'Administració Tributària, d'exempció o no-subjecció a l'IVA, o acredite documentalment que l'import de l'impost forma part del cost de l'actuació subvencionable, i no serà susceptible de recuperació o compensació.
4. Es podrà subcontractar l'activitat objecte de la subvenció fins al 100 per cent. En este cas caldrà ajustar-se al que disposa l'article 29 de la Llei 38/2003, de 17 de novembre, General de Subvencions.
5. Per al cas de les sol·licituds d'ajuda de xicotetes i mitjanes empreses (pimes) de la Comunitat Valenciana, podran concedir-se subvencions per a finançar les despeses relatives a un nombre màxim de quatre accions per empresa.
Article 4. Beneficiaris de les ajudes
1. Podran ser beneficiaris de les ajudes les associacions empresarials, amb independència de la forma jurídica que adopten, entitats públiques i privades sense ànim de lucre i xicotetes i mitjanes empreses.
2. A l'efecte de les ajudes regulades en esta orde es consideraran pimes aquelles empreses que reunisquen els requisits següents:
a) Que ocupen menys de 250 persones.
b) Que el seu volum de negocis anual no excedisca 50 milions d'euros o que el seu balanç general anual no excedisca 43 milions d'euros.
3. El còmput dels efectius i límits assenyalats, en el cas d'empreses associades o vinculades, s'efectuarà tal com disposen els apartats 2 i 3 de l'article 6 de l'annex de la Recomanació 2003/361/CE, de la Comissió, de 6 de maig de 2003, sobre la definició de microempreses, xicotetes i mitjanes empreses. Els dits criteris de còmput estan recollits en l'annex de la present orde.
4. Quedaran excloses com a beneficiàries de les ajudes les empreses que operen en els sectors de la pesca i l'aqüicultura i en la producció primària dels productes agrícoles que apareixen en l'annex I del Tractat CE, segons exigix l'article 1.1.a) i b) del Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis.
Article 5. Presentació de sol·licituds i termini
1. Les sol·licituds i la documentació annexa per a l'obtenció de les ajudes regulades per la present orde hauran de dirigir-se a la Direcció General d'Internacionalització i presentar-se per mitjà de l'imprés normalitzat en el Registre General de la conselleria d'Indústria, Comerç i Innovació (carrer de Colom, núm. 32, 46146 València), o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'optara per presentar la sol·licitud en una oficina de correus, haurà de fer-se en sobre obert perquè siga datada i segellada per l'oficina de correus abans de ser certificada.
2. L'imprés normalitzat de sol·licitud s'omplirà utilitzant l'aplicació dissenyada per a estes ajudes que apareix en la pàgina web de l'IVEX, www.ivex.es, o bé omplint un imprés facilitat per l'IVEX.
3. Els sol·licitants podran trametre a l'IVEX la seua sol·licitud i els altres documents electrònics, de forma provisional, via internet, utilitzant l'aplicació informàtica mencionada en l'apartat 2.
4. Este enviament haurà de validar-se mitjançant la presentació de l'imprés de sol·licitud i la documentació annexa en el lloc establit en l'apartat 1, dins dels terminis indicats en els articles corresponents de la present orde.
5. Les sol·licituds hauran d'anar acompanyades de la següent documentació que a continuació s'indica:
a) Documentació acreditativa i identificadora del sol·licitant i, si és el cas, del seu representant legal. En el cas que esta documentació ja estiga en poder de l'IVEX, haurà d'aportar-se declaració de vigència, segons model que pot descarregar-se de la pàgina web de l'IVEX www.ivex.es, sempre que no hagen transcorregut més de cinc anys des de la finalització del procediment a què corresponguen i que no hagen experimentat cap variació.
b) Memòria descriptiva de l'actuació per a la qual se sol·licita l'ajuda, pressupostos detallats per partides o factures proforma.
c) Dades de domiciliació bancària segons model facilitat a este efecte (fitxa de manteniment de tercers), excepte que s'hagen presentat amb anterioritat davant de la conselleria d'Indústria, Comerç i Innovació i no hagen experimentat variació.
d) Acreditació que el sol·licitant de la subvenció es troba al corrent en el compliment de les obligacions tributàries i davant la Seguretat Social.
La presentació de la sol·licitud per part del beneficiari de la subvenció comportarà l'autorització a la conselleria d'Indústria, Comerç i Innovació perquè esta obtinga, de forma directa a través de certificats telemàtics, l'acreditació del compliment d'obligacions tributàries i davant la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. La Direcció General d'Internacionalització es reserva el dret de requerir el sol·licitant si la informació obtinguda presenta alguna incidència.
No obstant això, el sol·licitant hi podrà denegar expressament el consentiment. En este cas haurà d'aportar els certificats següents:
- Certificat positiu de l'Agència Estatal d'Administració Tributària que acredite que el sol·licitant es troba al corrent de les seues obligacions.
- Certificat de la Tresoreria General de la Seguretat Social acreditatiu que el sol·licitant es troba al corrent en el compliment de les seues obligacions amb la Seguretat Social.
- Certificat dels serveis territorials de la conselleria d'Economia, Hisenda i Ocupació, acreditatiu que el sol·licitant no té deutes de naturalesa tributària amb la Generalitat
e) Declaració responsable de les ajudes de minimis concedides per qualsevol projecte al sol·licitant en l'exercici fiscal actual i en els dos anteriors, amb indicació d'import, organisme, data de concessió i règim d'ajudes en què s'empara o, si és el cas, declaració de no haver-ne rebuda cap.
f) Declaració responsable que el sol·licitant no és deutor de la Generalitat per reintegrament de subvencions.
g) Declaració responsable de no estar sotmés a les altres prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions.
h) Si és el cas, documentació acreditativa de les circumstàncies rellevants per a la valoració de l'expedient.
i) Declaració responsable sobre les ajudes rebudes per als mateixos costos subvencionables, a fi de comprovar que no se superen els límits de l'article 2.5 del Reglament de minimis abans esmentat.
j) En el cas que el sol·licitant siga una empresa, declaració responsable del compliment de la normativa sobre integració laboral de persones amb discapacitat, o si és el cas d'estar-ne exempt.
6. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.
7. Els sol·licitants podran executar els projectes des de l'1 de gener de 2008, sense esperar que la concessió de l'ajuda es produïsca i sense que això prejutge la decisió que finalment s'hi adopte.
8. El termini de presentació de sol·licituds serà l'establit per a cada tipus d'ajuda en els articles corresponents de la present orde.
Article 6. Criteris d'avaluació de les sol·licituds
1. Per a la concessió de les ajudes es valoraran aquells criteris d'avaluació especificats per a cada tipus d'ajuda en l'apartat corresponent de la present orde.
2. En el cas d'ajudes a empreses i si hi haguera empat, es donarà preferència per a la concessió de l'ajuda a aquells sol·licitants que acrediten ocupar, amb anterioritat a l'entrada en vigor de la present orde, major percentatge de treballadors discapacitats en relació amb les seues plantilles respectives. La preferència serà aplicable en la forma prevista en l'article 6 del Decret 279/2004, del Consell.
Article 7. Resolució de la concessió d'ajudes
1. L'IVEX podrà demanar al sol·licitant l'aportació addicional d'altres documents o dades aclaridors que considere necessaris per a resoldre la sol·licitud presentada.
2. Vista la proposta formulada per la Comissió de Valoració, integrada per personal tècnic de l'IVEX, la consellera d'Indústria, Comerç i Innovació dictarà una resolució de concessió de l'ajuda que fixarà expressament la quantia i incorporarà, si és el cas, les condicions, obligacions i determinacions accessòries a què haja d'ajustar-se el beneficiari.
3. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
4. El termini màxim per a resoldre les sol·licituds que es formulen per a la concessió de les ajudes que s'establixen en la present orde serà de sis mesos, comptats des de la data de la finalització del termini de presentació de sol·licituds.
5. Transcorregut el termini sense que s'hi haja dictat una resolució, es considerarà desestimada la sol·licitud de concessió de l'ajuda, en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
6. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
7. Les subvencions concedides seran publicades en el Diari Oficial de la Comunitat Valenciana, amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.
8. Les resolucions a què fan referència els paràgrafs anteriors esgoten la via administrativa i contra estes podrà interposar-se recurs de reposició davant de l'òrgan que va dictar l'acte, en el termini d'un mes comptat des de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.
Article 8. Resolució d'incidències
L'òrgan competent per a la concessió de les ajudes previstes en la present orde resoldrà les incidències que es produïsquen després de l'esmentada concessió i en especial els supòsits de:
- Canvis de titularitat.
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
- Modificacions justificades del projecte inicial.
- Pròrrogues del termini per a l'aportació de documents acreditatius de l'execució del projecte, a l'efecte de liquidació de l'ajuda.
Article 9. Control de les accions
La Direcció General d'Internacionalització, en col·laboració amb l'IVEX, realitzarà el control i seguiment de les accions a través de les comprovacions que considere necessàries.
Article 10. Liquidació de les ajudes
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
2. A l'efecte del que establix el punt anterior, els beneficiaris, en el termini d'un mes des de l'execució del projecte en la totalitat o en les fases previstes, i en tot cas fins al 24 d'octubre de 2008, i llevat que per circumstàncies concurrents s'establisca un termini distint en la resolució de concessió de l'ajuda, hauran de presentar:
a) Memòria de les activitats realitzades, justificativa del compliment de les condicions imposades en la concessió de la subvenció, amb indicació dels resultats obtinguts.
b) Relació detallada de les actuacions realitzades a què dóna suport esta subvenció, amb indicació de cada una de les despeses adquirides, amb identificació del creditor i del document, l'import, la data d'emissió i la data de pagament.
c) Acreditació de l'import, procedència i aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions. Amb esta finalitat, el beneficiari presentarà una declaració responsable detallada.
d) Originals o còpies compulsades dels justificants de les despeses realitzades: factures i la resta de documents de valor probatori equivalent, amb validesa en el tràfic juridicomercantil o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran de tenir les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el Reglament que regula les obligacions de facturació i es modifica el Reglament de l'Impost sobre el Valor Afegit.
e) Adjunts a cada document de despesa hauran d'aportar-se els corresponents documents de pagament:
- En el cas de xec bancari: fotocòpia del xec i de l'extracte bancari on aparega el càrrec del xec.
- En el cas de transferència: còpia de la transferència i fotocòpia de l'extracte bancari on aparega el càrrec per esta.
- En el cas d'efectes (lletres, pagarés, etc.): còpia dels efectes per mitjà dels quals es realitza el pagament, així com còpia dels extractes bancaris on aparega el càrrec dels efectes.
- Altres formes de pagament: documentació suport (contracte) justificativa de la forma de pagament acordada, així com còpia dels extractes bancaris on aparega el càrrec pel pagament.
f) Acreditació, si és el cas, del compliment de les obligacions i condicions que s'hagueren establit en la resolució.
g) En el cas que el beneficiari haja denegat expressament el seu consentiment perquè la conselleria obtinga directament els corresponents certificats telemàtics, acreditació que el beneficiari es troba al corrent en el compliment de les seues obligacions tributàries i amb la Seguretat Social. L'article 23.3 del Reial Decret 887/2006, de 21 de juliol, pel qual s'aprova el Reglament de la Llei 38/2003, establix que el termini màxim de validesa dels certificats acreditatius del compliment d'obligacions tributàries i amb la Seguretat Social és de sis mesos, comptats des de la data de la seua expedició. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat jurídica, també hauran de presentar els certificats anteriors tots els seus membres.
h) Declaració responsable que el beneficiari no és deutor de la Generalitat per reintegrament de subvencions. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat jurídica, també hauran de presentar l'esmentada declaració tots els seus membres.
i) Quan l'import de la despesa subvencionable supere la quantia de 12.000 euros en el supòsit de prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que la despesa s'haguera realitzat amb anterioritat a la publicació de la present orde o que per les especials característiques de les despeses subvencionables no hi haja al mercat suficient nombre d'entitats que subministren o presten el servici, i justificació de la que s'ha triat quan no recaiga en la proposta econòmica més avantatjosa.
3. L'IVEX analitzarà la documentació justificativa de la realització de les accions previstes en la present orde i elaborarà el corresponent informe tècnic, que s'elevarà a la Direcció General d'Internacionalització amb caràcter previ a l'expedició dels certificats de comprovació i aprovació dels justificants i de la proposta de pagament, la minoració o la revocació de la subvenció concedida, si és el cas.
Article 11. Obligacions del beneficiari
Són obligacions del beneficiari:
- Realitzar l'activitat que fonamenta la concessió de la subvenció.
- Acreditar la realització de l'activitat, així com el compliment dels requisits i les condicions que determinen la concessió de l'ajuda.
- El sotmetiment a actuacions de control financer que corresponguen a la Intervenció General de la Generalitat en relació amb les ajudes concedides.
- Fer constar de manera explícita en la difusió de les accions subvencionades el suport de la conselleria d'Indústria, Comerç i Innovació.
- Comunicar, en qualsevol moment de la vigència de l'expedient, i en tot cas amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.
Article 12. Minoració i resolució de l'ajuda concedida
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no-execució o l'execució inadequada de part de la despesa aprovada, la insuficient justificació d'alguna de les despeses efectivament realitzades o la concessió d'altres ajudes públiques o privades, després de la presentació de la sol·licitud, si en conjunt excedixen els límits establits, podrà donar lloc a la minoració de la subvenció concedida.
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la seua realització, donarà lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
TÍTOL II
Suport a la realització d'accions de promoció
per a la internacionalització dels productes valencians
CAPÍTOL I
Accions desenvolupades per cambres de comerç de la Comunitat Valenciana i associacions empresarials i entitats públiques
o privades sense ànim de lucre
Article 13. Beneficiaris
Podran acollir-se a les ajudes previstes en este capítol les cambres de comerç de la Comunitat Valenciana i les associacions empresarials amb independència de la forma jurídica que adopten, entitats públiques i privades sense ànim de lucre radicades en la Comunitat Valenciana que tinguen un pla sectorial o un pla de promoció exterior, aprovat per l'IVEX, i els membres associats d'estes que tinguen la condició de pimes i que participen, en nom i per compte de l'associació, cambra o entitat de què són membres, en algunes de les accions conjuntes de promoció exterior subvencionables, organitzades per les esmentades cambres, associacions o entitats, d'acord amb el que preveu l'article 11.2 de la Llei 38/2003, de 17 de novembre, General de Subvencions.
Article 14. Els plans sectorials i els de promoció exterior
1. Els plans sectorials i els de promoció exterior hauran d'ajustar-se a les línies estratègiques marcades per l'IVEX que estaran publicades en la web de l'IVEX www.ivex.es
2. Els esmentats plans es presentaran en l'IVEX durant els 20 dies següents al de la publicació de la present orde en el Diari Oficial de la Comunitat Valenciana.
3. L'IVEX procedirà a l'avaluació i posterior aprovació en el termini màxim de 15 dies, comptats des de l'endemà de la seua presentació, i ho notificarà a l'interessat.
Article 15. Accions susceptibles de suport
El pla sectorial o de promoció exterior podrà preveure les accions següents:
1) Confecció de catàlegs i/o repertoris sectorials, així com d'un altre material de promoció, destinats exclusivament al mercat exterior, que hauran d'editar-se en almenys dos idiomes, un d'estos diferent de les llengües oficials espanyoles.
Quan l'entitat organitzadora siga una associació o entitat de caràcter nacional i en el catàleg o repertori es troben incorporades empreses no domiciliades a la Comunitat Valenciana, la subvenció es reduirà proporcionalment a la part del catàleg o repertori imputable a les empreses valencianes.
Podran tenir la consideració de despeses subvencionables les relatives a disseny, edició, maquetació, impressió i confecció del catàleg o repertori, o un altre material de promoció, incloent-hi honoraris professionals. A l'efecte de liquidació, juntament amb les factures de la despesa i els justificants del pagament, haurà d'aportar-se un exemplar del material de promoció elaborat.
2) Participació agrupada de l'oferta valenciana en fires internacionals en l'exterior, que segons el criteri de l'IVEX es consideren prioritàries, així com accions específiques de promoció en mercats concrets, organitzades o coordinades per l'IVEX.
Podran tenir la consideració de despeses subvencionables les relatives a:
a) Contractació d'espai, per part de l'associació, cambra de comerç o entitat.
b) Decoració i modulació de l'estand per part de l'associació, cambra de comerç o entitat.
c) Contractació de l'espai, per part de les empreses participants.
d) Decoració i modulació de l'estand per part de les empreses participants
e) Publicitat i material de promoció que tinga relació directa amb la participació en la fira de l'associació, cambra de comerç, entitat o empreses participants.
f) Desplaçament i allotjament dels representants de l'associació, cambra de comerç o entitat que es desplacen, fins al límit del 50 per cent del cost de les despeses per estos conceptes.
g) Desplaçament i allotjament del representant de cada una de les empreses participants en la fira, fins al límit del 50 per cent del cost de les despeses per estos conceptes.
h) Transport de mostres contractat per l'associació, cambra de comerç o entitat.
i) Transport de mostres contractat per l'empresa participant.
j) Contractació d'hostesses o intèrprets per part de l'associació, cambra de comerç o entitat.
k) Contractació d'hostesses o intèrprets per part de les empreses participants.
l) Altres despeses d'organització de l'associació, cambra de comerç o entitat o aquelles que les empreses participants adquirisquen, que segons criteri de la Comissió de Valoració siguen necessàries. La resolució serà motivada.
3) Missions comercials directes, missions exposició, viatges de prospecció i trobades empresarials, l'objectiu de les quals siga l'obertura de nous mercats o la consolidació dels ja existents. Podran tenir la consideració de despeses subvencionables les relatives a:
a) Desplaçament i allotjament del coordinador de la missió comercial, missió exposició, viatge de prospecció o trobada empresarial, fins al límit del 50 per cent del cost de les despeses per estos conceptes.
b) Desplaçament i allotjament del representant de l'empresa participant en la missió comercial, missió exposició, viatge de prospecció o trobada empresarial que complisca l'agenda de treball elaborada en destinació per l'entitat organitzadora de l'acció, fins al límit del 50 per cent del cost de les despeses per estos conceptes.
c) Publicitat i material de promoció que tinga relació directa amb la missió comercial, missió exposició, viatge de prospecció o trobada empresarial de l'associació, cambra de comerç, entitat o empreses participants.
d) Contractació de l'espai i decoració de l'espai d'exposició que necessite, si és el cas, l'associació, cambra de comerç o entitat.
e) Contractació i decoració de l'espai d'exposició que necessiten, si és el cas, les empreses participants.
f) Transport de mostres contractat per l'associació, cambra de comerç o entitat.
g) Contractació d'hostesses o intèrprets per part de l'associació, cambra de comerç o entitat.
h) Contractació d'hostesses o intèrprets per part de les empreses participants.
i) Altres despeses d'organització de l'associació, cambra de comerç o entitat o aquelles que adquirisquen les empreses participants que segons el criteri de la Comissió de Valoració siguen necessàries. La resolució serà motivada.
4) Missions inverses a certàmens firals internacionals realitzats a la Comunitat Valenciana, o missions a sectors concrets, l'objectiu de les quals siga l'atracció de compradors o prescriptors forans, potencials demandants directes de productes valencians, així com d'aquells professionals que per raó de la seua activitat puguen influir en la seua comercialització.
Podran tenir la consideració de despeses subvencionables les relatives a:
a) Desplaçament i allotjament del coordinador de la missió inversa.
b) Desplaçament i allotjament de cada membre participant en la missió inversa.
5) Missions comercials i viatges de prospecció d'empreses que a nivell individual es desplacen a un determinat mercat, en el marc d'un Pla País dissenyat i organitzat per una determinada associació sectorial, cambra de comerç o entitat de la Comunitat Valenciana, de conformitat amb els criteris establits per l'IVEX.
Podran tenir la consideració de despeses subvencionables les relatives a:
a) Desplaçament i allotjament del coordinador de la missió comercial, o viatge de prospecció, fins al límit del 50 per cent del cost de les despeses per estos conceptes.
b) Desplaçament i allotjament del representant de l'empresa participant en la missió comercial o viatge de prospecció, fins al límit del 50 per cent del cost de les despeses per estos conceptes.
c) Altres despeses de l'associació, cambra de comerç o entitat o de les empreses participants que a pesar de no estar recollides en els apartats anteriors, segons el parer de la Comissió de Valoració, incidisquen en la internacionalització dels productes i les empreses valencianes. La resolució serà motivada.
Article 16. Compatibilitat de les ajudes
Les ajudes per a les accions previstes en este article seran compatibles amb les destinades a les mateixes activitats procedents de qualssevol altres organismes públics o privats, sempre que el total de les ajudes rebudes no excedisca el 75 per cent del cost de l'activitat i en este cas la subvenció quedarà reduïda en l'excés.
Article 17. Presentació de sol·licituds i termini
1. Una vegada aprovats els plans sectorials o els de promoció exterior, les cambres de comerç, les associacions i les entitats hauran de dirigir a la Direcció General d'Internacionalització una sol·licitud individual per cada una de les accions aprovades.
2. A més de la documentació que s'establix amb caràcter general en l'article 5 de la present orde, les sol·licituds hauran d'anar acompanyades de la documentació següent:
a) Certificat de l'òrgan competent de l'associació, cambra de comerç o entitat en què s'indique la relació d'empreses participants i que estes en són membres.
b) Documentació acreditativa i identificadora de cada una de les empreses participants i, si és el cas, dels seus representants legals. En el cas de les comunitats de béns o qualsevol altre tipus d'unitat econòmica o patrimoni separat, sense personalitat jurídica, qualificades com a pimes, caldrà aportar, a més a més:
- Identificació de tots els seus membres.
- Declaració responsable del representant de la comunitat de béns, unitat econòmica o patrimoni separat (amb poders suficients per a complir les obligacions que, com a beneficiari, corresponguen a la comunitat, unitat o patrimoni) que acredite els compromisos d'execució assumits per cada membre, així com el percentatge de distribució de la subvenció a aplicar a cadascun.
c) Declaració subscrita pel representant legal de l'empresa, on conste el compromís de cada una de les pimes de participar en el projecte i complir l'objectiu de la subvenció.
d) Declaració responsable de cada una de les pimes, subscrita pel seu representant legal, sobre el compliment dels requisits establits en l'article 4 relatius a la condició de pime, d'acord amb el model recollit en l'annex de la present orde.
e) Informe de situació sectorial.
f) Declaració responsable de les ajudes de minimis concedides per qualsevol projecte a cada empresa participant en l'exercici fiscal actual i en els dos anteriors, amb indicació d'import, organisme, data de concessió i règim d'ajudes en què s'empara o, si és el cas, declaració de no haver-ne rebuda cap.
g) Declaració responsable de cada empresa participant sobre les ajudes rebudes per als mateixos costos subvencionables, a fi de comprovar que no se superen els límits de l'article 2.5 del Reglament de minimis abans esmentat.
h) Declaració responsable de cada empresa participant acreditativa que no s'és deutora de la Generalitat per reintegrament de subvencions. En el cas de les comunitats de béns o qualsevol altre tipus d'unitat econòmica o patrimoni separat, sense personalitat jurídica, també hauran d'aportar l'esmentada declaració tots els seus membres.
i) Declaració responsable de cada empresa participant acreditativa de no estar sotmesa a les altres prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions. En el cas de les comunitats de béns o qualsevol altre tipus d'unitat econòmica o patrimoni separat, sense personalitat jurídica, també hauran d'aportar l'esmentada declaració tots els seus membres.
j) La presentació de la declaració responsable que s'assumix el compromís de participar en el projecte per part de les pimes participants comportarà l'autorització a la conselleria d'Indústria, Comerç i Innovació perquè esta obtinga de forma directa, a través de certificats telemàtics, l'acreditació del compliment de les obligacions tributàries i amb la Seguretat Social.
No obstant això, les empreses participants podran denegar-ne expressament el consentiment, i en este cas caldrà aportar els corresponents certificats.
En el cas de les comunitats de béns o qualsevol altre tipus d'unitat econòmica o patrimoni separat, sense personalitat jurídica, també hauran d'aportar els certificats anteriors tots els seus membres.
k) Declaració responsable de cada empresa participant del compliment de la normativa sobre integració laboral de persones amb discapacitat o, si és el cas, d'estar-ne exempt.
3. El termini per a la presentació de les sol·licituds finalitzarà el 25 d'abril de 2008.
Article 18. Criteris d'avaluació i quantia de les ajudes
Per a la concessió de les ajudes previstes en el present capítol, es valoraran els següents criteris en la proporció que s'especifica per a cadascun:
Qualitat del pla: 50%
- Solidesa de la memòria
- Coherència estratègica
- Caràcter innovador i diversificador
- Impacte positiu sobre el sector i/o les empreses participants
Característiques de l'entitat sol·licitant: 30%
- Esforç de promoció exterior d'acord amb els recursos de l'entitat
- Adequació de les polítiques de l'entitat sol·licitant a les línies estratègiques de l'IVEX
Adequació a les línies de la política industrial de la conselleria d'Indústria, Comerç i Innovació: 20%
Article 19. Liquidació de les ajudes
1. Les cambres de comerç, les associacions i les entitats, en el termini d'un mes des de l'execució del projecte en la totalitat o en les fases previstes, i en tot cas fins al 24 d'octubre de 2008, i llevat que per circumstàncies concurrents s'establisca un termini distint en la resolució de concessió de l'ajuda, hauran de presentar, a més de la documentació prevista en l'article 10 (referida a les actuacions realitzades tant per la mateixa cambra, associació o entitat, com per les pimes participants), una memòria de realització de l'acció que haurà d'annexar els qüestionaris de satisfacció de les empreses participants, així com un balanç de l'activitat.
2. El pagament de les ajudes s'efectuarà a la cambra, associació o entitat, i correspondrà a estes la distribució entre les pimes participants en els termes establits en la resolució de concessió de l'ajuda.
CAPÍTOL II
Accions desenvolupades dins del Programa
d'Internacionalització per part de les xicotetes i mitjanes
empreses (pimes), els consorcis d'exportació i/o els grups
de promoció establits a la Comunitat Valenciana
Secció primera
Suport a plans estratègics duts a terme per consorcis d'exportació, grups de promoció o pimes que actuen agrupadament
Article 20. Beneficiaris
Podran acollir-se a les ajudes previstes en la present secció:
1. Els consorcis d'exportació i/o grups de promoció formats per un mínim de tres xicotetes i mitjanes empreses (pimes) i un màxim de huit, que en la data de finalització del termini de presentació de sol·licituds porten almenys un any constituïdes, llevat que siguen continuïtat d'una empresa anterior, amb personalitat jurídica independent de la dels seus membres i amb domicili social en la Comunitat Valenciana.
2. Les pimes establides a la Comunitat Valenciana, integrants de grups de promoció sense personalitat jurídica pròpia, formats per un mínim de tres i un màxim de huit (pimes) que actuen agrupadament per a promoure els seus productes en els mercats exteriors i que en la data de finalització del termini de presentació de sol·licituds porten almenys un any constituïdes, llevat que siguen continuïtat d'una empresa anterior.
Article 21. Accions susceptibles de suport
1. Podran concedir-se subvencions per a finançar el Pla Estratègic del consorci o grup de promoció.
2. Es consideren despeses subvencionables les següents:
- Honoraris de contractació de consultories externes per a l'elaboració i execució del Pla Estratègic.
- Honoraris de contractació del gerent o responsable de l'execució del Pla Estratègic, sempre que este es desenvolupe des d'un dels centres empresarials de la Comunitat Valenciana ubicats a les oficines de la Xarxa Exterior de l'IVEX.
- Despeses de desplaçaments i estada al país de destinació del gerent o responsable de l'execució del Pla Estratègic que es desenvolupe o execute des d'un dels centres empresarials de l'IVEX.
- Despeses externes de disseny i maquetació de material de promoció associat directament amb el Pla Estratègic, així com l'adaptació del ja existent al mercat objectiu. S'exclou expressament l'elaboració de pàgines web.
- Despeses corrents necessàries per a l'homologació i adaptació a les normes d'etiquetatge i altres pròpies del país de destinació.
- Despeses de contractació de promotors i demostradors.
- Publicitat en mitjans estrangers.
- Viatges de prospecció lligats directament a l'execució del Pla Estratègic.
- Despeses relacionades amb la participació en fires en l'exterior.
- Exposicions permanents en grans magatzems, botigues especialitzades i altres llocs comercials.
- Desplaçament i allotjament de missions inverses de potencials compradors procedents de països prioritaris.
- Altres accions de promoció com degustacions, desfilades, jornades tècniques o seminaris.
3. Les ajudes destinades a finançar el Pla Estratègic arribaran com a màxim al 50 per cent del cost previst per a l'any 2008 corresponent a les partides anteriorment esmentades, amb un límit absolut de 120.000 euros per grup.
4. Les ajudes per a les accions previstes en esta secció seran compatibles amb les destinades a les mateixes activitats procedents de qualssevol altres organismes públics o privats, sempre que el total de les ajudes rebudes no excedisca el 50 per cent del cost de l'acció per a l'exercici 2008, i en este cas la subvenció quedarà reduïda en l'excés.
Article 22. Presentació de sol·licituds i termini
1. A més de la documentació que s'establix amb caràcter general en l'article 5 de la present orde, les sol·licituds hauran d'anar acompanyades de:
a) Pla estratègic del consorci o grup de promoció amb una duració no superior a tres anys i que haurà de detallar les etapes a desenvolupar i executar per al llançament d'un producte en un nou mercat geogràfic, el cost de cada una de les accions i la seua distribució anual.
b) En el cas de pimes integrants de grups de promoció sense personalitat jurídica pròpia: acord de col·laboració en forma de contracte o qualsevol altre document que acredite suficientment el compromís entre les empreses en relació amb el Pla Estratègic presentat, els compromisos d'execució assumits per cada membre del grup, així com l'import de subvenció a aplicar per cadascun.
c) A més, si alguna de les pimes sol·licitants és una comunitat de béns o qualsevol altre tipus d'unitat econòmica o patrimoni separat, sense personalitat, caldrà aportar també:
- Identificació de tots els seus membres.
- Declaració responsable del representant de la comunitat de béns, unitat econòmica o patrimoni separat (amb poders suficients per a complir les obligacions que, com a beneficiari, corresponen a la comunitat, unitat o patrimoni) que acredite els compromisos d'execució assumits per cada membre, així com el percentatge de distribució de la subvenció a aplicar a cadascun.
- Certificats acreditatius d'estar al corrent en les obligacions tributàries i amb la Seguretat Social de tots els membres de la comunitat de béns, unitat econòmica o patrimoni separat.
- Declaració responsable que no s'és deutor de la Generalitat per reintegrament de subvencions de tots els membres.
- Declaració responsable que no s'està sotmés a les altres prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions, de tots els membres.
d) Declaració responsable sobre el compliment dels requisits establits en l'article 4 relatius a la condició de pime de cada una de les empreses integrants del Consorci d'Exportació o grup de promoció, d'acord amb el model recollit en l'annex de la present orde.
e) Documentació acreditativa de la preexistència de la pime o de la continuïtat d'empresa.
2. El termini de presentació de sol·licituds comprendrà des de l'endemà de la publicació de la present orde en el Diari Oficial de la Comunitat Valenciana fins a l'11 d'abril de 2008.
Article 23. Criteris d'avaluació de les sol·licituds
Per a la concessió de les ajudes previstes en la present secció, es valoraran els següents criteris en la proporció que s'especifica per a cadascun:
Qualitat del pla estratègic: 50%
- Solidesa de la memòria del pla estratègic
- Coherència estratègica del projecte
- Caràcter innovador i diversificador del pla
- Impacte positiu sobre el sector i/o les empreses participants
Característiques de l'empresa/ consorci sol·licitant: 30%
- Esforç de promoció exterior d'acord amb els recursos de l'empresa/consorci
- Adequació de les polítiques de l'empresa/consorci a les línies estratègiques de l'IVEX
Adequació a les línies de la política industrial de la conselleria d'Indústria, Comerç i Innovació: 20%
Secció segona
Programa de Suport a la Contractació de Gestors a Temps Parcial
Article 24. Objecte i beneficiaris
1. Les ajudes previstes en esta secció tenen com a objecte afavorir les xicotetes i mitjanes empreses (pimes) de la Comunitat Valenciana que per les seues dimensions o forma organitzativa no pogueren obtenir la prestació en exclusiva d'un professional de comerç exterior i així obtenir els dits servicis a temps parcial en condicions de seguretat i eficàcia.
2. Podran acollir-se a estes ajudes les xicotetes i mitjanes empreses (pimes) comercials, industrials i de servicis establides a la Comunitat Valenciana i que contracten, per a l'exercici 2008, els servicis a temps parcial d'un gestor, de conformitat amb les línies del programa GTP de l'IVEX, que podran consultar-se en la pàgina web de l'IVEX, www.ivex.es.
3. El contracte firmat haurà de ser nou i no s'admetrà la renovació de contractes anteriors, i haurà de fer menció expressa al programa GTP.
4. La subvenció serà de fins al 50 per cent dels honoraris mensuals dels contractes amb un límit màxim acumulat per empresa de 4.800 euros per a l'exercici 2008.
5. Les ajudes per a les accions previstes en esta secció seran compatibles amb les destinades a les mateixes activitats procedents de qualssevol altres organismes públics o privats, sempre que el total de les ajudes rebudes no excedisca el 50 per cent del cost de l'acció per a l'exercici 2008, i en este cas la subvenció quedarà reduïda en l'excés.
Article 25. Presentació de les sol·licituds i termini
1. A més de la documentació que s'establix amb caràcter general, les sol·licituds hauran d'anar acompanyades de:
a) El contracte firmat entre l'empresa i el gestor a temps parcial per a l'any 2008.
b) Declaració responsable sobre el compliment dels requisits establits en l'article 4 relatius a la condició de pime, d'acord amb el model recollit en l'annex de la present orde.
c) A més, si la pime és una és una comunitat de béns o qualsevol altre tipus d'unitat econòmica o patrimoni separat, sense personalitat, caldrà aportar també:
- Identificació de tots els seus membres.
- Declaració responsable del representant de la comunitat de béns, unitat econòmica o patrimoni separat (amb poders suficients per a complir les obligacions que, com a beneficiari, corresponen a la comunitat, unitat o patrimoni) que acredite els compromisos d'execució assumits per cada membre, així com el percentatge de distribució de la subvenció a aplicar a cadascun.
- Certificats acreditatius d'estar al corrent en les obligacions tributàries i amb la Seguretat Social de tots els membres de la comunitat de béns, unitat econòmica o patrimoni separat.
- Declaració responsable que no s'és deutor de la Generalitat per reintegrament de subvencions de tots els membres.
- Declaració responsable que no s'està sotmés a les altres prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions, de tots els membres.
2. Les sol·licituds de contractació de gestors a temps parcial podran presentar-se des de l'endemà de publicació de la present orde en el Diari Oficial de la Comunitat Valenciana fins al 5 de juliol de 2008.
Article 26. Criteris d'avaluació
Per a la concessió de les ajudes previstes en el present capítol, es valoraran els següents criteris en la proporció que s'especifica per a cadascun:
Característiques de l'empresa sol·licitant: 80%
- Menor dimensió de l'empresa (nombre treballadors): 40%
- Disponibilitat de recursos adequats i suficients per a l'obertura de nous mercats o la consolidació dels ja existents: 20%
- Adequació de les polítiques de l'empresa a les línies estratègiques de l'IVEX: 20%
Adequació a les línies de la política industrial de la conselleria d'Indústria, Comerç i Innovació: 20%
Secció tercera
Programa de Suport a la Promoció Exterior de les Empreses
de la Comunitat Valenciana
Article 27. Beneficiaris
Podran acollir-se a les ajudes previstes en la present secció les pimes radicades a la Comunitat Valenciana que participen:
a) En algunes de les accions conjuntes de promoció exterior organitzades per l'IVEX, que tinguen com a finalitat el contacte amb potencials clients i la prospecció de nous mercats.
b) En fires en l'exterior, en les quals no hi haja presència agrupada per part de l'associació corresponent, ni pavelló oficial organitzat per l'ICEX, sempre que no es tracte de certàmens internacionals que estiguen ja consolidats com a fires de referència mundial per al sector a què van dirigits.
c) En congressos o fòrums internacionals, per a aquells sectors en què este siga el principal instrument de promoció exterior.
Article 28. Accions susceptibles de suport
1. Podran concedir-se subvencions per a finançar les despeses relatives a les accions previstes en l'article 27 a) i que a continuació s'indiquen:
1) Missions comercials, missions exposició, viatges de prospecció i trobades empresarials. Podran tenir la consideració de despeses subvencionables:
a)Lloguer i decoració de l'espai d'exposició que es necessite, si és el cas.
b)Publicitat i material de promoció que tinga relació directa amb la missió.
c) Desplaçament i allotjament del representant de l'empresa participant en la missió comercial, missió exposició, viatge de prospecció o trobada empresarial que complisca l'agenda de treball elaborada en destinació per l'entitat organitzadora de l'acció.
d)Transport de mostres.
e) Altres despeses d'organització de la missió, viatge o trobada que segons el criteri de la Comissió de Valoració siguen necessàries. La resolució serà motivada.
La subvenció per a totes les partides podrà arribar com a màxim el 50 per cent del cost d'estes.
2) Participació en fires en l'exterior. Podran tenir la consideració de despeses subvencionables:
a) Contractació d'espai.
b) Decoració i modulació de l'estand.
c) Publicitat i material de promoció que tinga relació directa amb la participació en la fira, a càrrec de l'empresa.
e) Desplaçament i allotjament del representant de l'empresa.
f) Transport de mostres.
g) Altres despeses de participació en la fira que segons el criteri de la Comissió de Valoració siguen necessàries. La resolució serà motivada.
La subvenció per a totes les partides arribarà com a màxim al 50 per cent del cost, i el límit màxim de subvenció serà de 12.000 euros per fira.
2. Podran concedir-se subvencions per a finançar les despeses relatives a les accions previstes en l'article 27 b) i que a continuació s'indiquen:
a) Contractació d'espai.
b) Decoració i modulació de l'estand.
c) Publicitat i material de promoció que tinga relació directa amb la participació en la fira, a càrrec de l'empresa.
d) Desplaçament i allotjament del representant de l'empresa.
e) Transport de mostres.
f) Altres despeses de participació en la fira que segons el criteri de la Comissió de Valoració siguen necessàries. La resolució serà motivada.
La subvenció per a totes les partides arribarà com a màxim al 50 per cent del cost, i el límit màxim de subvenció serà de 12.000 euros per fira.
3. Podran concedir-se subvencions per a finançar les despeses relatives a les accions previstes en l'article 27 c) i que a continuació s'indiquen:
a) Quota d'inscripció en el congrés o fòrum internacional
b) Publicitat i material de promoció que tinga relació directa amb la participació en el fòrum o congrés internacional, a càrrec de l'empresa.
c) Desplaçament i allotjament del representant de l'empresa.
d) Altres despeses de participació que segons el criteri de la Comissió de Valoració siguen necessàries. La resolució serà motivada.
La subvenció per a totes les partides arribarà com a màxim al 50 per cent del cost.
4. Les ajudes per a les accions previstes en esta secció seran compatibles amb les destinades a les mateixes activitats procedents de qualssevol altres organismes públics o privats, sempre que el total de les ajudes rebudes no excedisca el 50 per cent del cost de l'acció per a l'exercici 2008, i en este cas la subvenció quedarà reduïda en l'excés.
Article 29. Presentació de sol·licituds i termini
1. A més de la documentació que s'establix amb caràcter general, les sol·licituds, en els casos previstos en l'article 27, hauran d'anar acompanyades de:
a) Declaració responsable sobre el compliment dels requisits establits en l'article 4 relatius a la condició de pime, d'acord amb el model que es recull en l'annex de la present orde.
b) A més, si la pime és una comunitat de béns o qualsevol altre tipus d'unitat econòmica o patrimoni separat, sense personalitat, caldrà aportar també:
- Identificació de tots els seus membres.
- Declaració responsable del representant de la comunitat de béns, unitat econòmica o patrimoni separat (amb poders suficients per a complir les obligacions que, com a beneficiari, corresponen a la comunitat, unitat o patrimoni) que acredite els compromisos d'execució assumits per cada membre, així com el percentatge de distribució de la subvenció a aplicar a cadascun.
- Certificats acreditatius d'estar al corrent en les obligacions tributàries i amb la Seguretat Social de tots els membres de la comunitat de béns, unitat econòmica o patrimoni separat.
- Declaració responsable que no s'és deutor de la Generalitat per reintegrament de subvencions de tots els membres.
- Declaració responsable que no s'està sotmés a les altres prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions, de tots els membres.
2. El termini de presentació de sol·licituds per a les accions previstes en l'apartat 27 a) comprendrà des de l'endemà de la publicació de la present orde en el Diari Oficial de la Comunitat Valenciana fins al 12 de setembre de 2008.
Per a les accions previstes en els apartats 27 b) i c), el termini de presentació de sol·licituds comprendrà des de l'endemà de la publicació de la present orde en el Diari Oficial de la Comunitat Valenciana fins a l'11 de Juliol de 2008.
Article 30. Criteris d'avaluació
Per a la concessió de les ajudes previstes en la present secció, es valoraran els següents criteris en la proporció que s'especifica per a cadascun:
Qualitat del projecte: 50%
- Solidesa de la memòria
- Coherència estratègica
- Caràcter innovador i diversificador
- Impacte positiu sobre la millora de la competitivitat de l'empresa sol·licitant
Característiques de l'empresa sol·licitant: 30%
- Esforç de promoció exterior d'acord amb els recursos de l'empresa
- Adequació de les polítiques de l'empresa a les línies estratègiques de l'IVEX
Adequació a les línies de la política industrial de la conselleria d'Indústria, Comerç i Innovació: 20%
DISPOSICIONS ADDICIONALS
Primera
1. La concessió de les ajudes previstes en esta orde estarà condicionada a l'existència de crèdit adequat i suficient per a això en els pressupostos de la Generalitat per al 2008.
2. Per complir el que es preveu en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat per a l'any 2008, per mitjà d'orde de la conselleria d'Indústria, Comerç i Innovació es faran públiques les línies de crèdit i l'import global màxim destinat a la concessió de les ajudes previstes en la present disposició.
Segona
1. En el cas que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de la finalització del procediment al qual corresponguen.
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què fa referència el document.
Tercera
1. En virtut del que establix l'article 7.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes que es concedisquen d'acord amb el que preveu la present orde ho seran en el marc del Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE L 379/5 de 28 de desembre de 2006).
2. Les ajudes de minimis no són aplicables a activitats relacionades amb l'exportació a tercers països o estats membres, és a dir, l'ajuda vinculada directament a les quantitats exportades, a la creació i funcionament d'una xarxa de distribució o a altres despeses d'explotació vinculades a l'activitat d'exportació, tal com establix l'article 1.1.d) del Reglament (CE) núm. 1.998/2006. Per tant, estes activitats i les despeses que hi generen s'exclouen com a susceptibles de suport en la present orde.
3. En tot cas, l'import de les mencionades ajudes no podrà fer que l'import total de les ajudes de minimis que reba l'empresa durant un període de tres exercicis fiscals siga superior al límit de 200.000 euros.
4. Les ajudes a què fa referència l'apartat primer no s'acumularan a cap ajuda pública corresponent a les mateixes despeses subvencionables si l'esmentada acumulació origina una intensitat d'ajuda superior a l'establida per a la circumstàncies concretes de cada cas en un reglament d'exempció per categories o en una decisió adoptada per la Comissió.
DISPOSICIONS FINALS
Primera
Es faculta el secretari autonòmic d'Indústria, Comerç i Innovació per a dictar les resolucions necessàries per al desplegament, l'eficàcia i l'execució de la present orde.
Segona
La present orde entrarà en vigor l'endemà de la seua publicació en el Diari Oficial de la Comunitat Valenciana.
València, 28 de desembre de 2007
La consellera d'Indústria, Comerç i Innovació,
BELÉN JUSTE PICÓNNota explicativa
Efectius i límits financers que definixen les categories d'empreses
1. Categoria de microempresa, xicotetes i mitjanes empreses (PIME), està constituïda per les empreses que ocupen menys de 250 persones i amb un volum de negocis anual que no excedix 50 milions d'euros o un balanç general anual que no excedix 43 milions d'euros.
2. En la categoria de les PIME, es definix una xicoteta empresa com una empresa que ocupa menys de 50 persones i amb un volum de negocis anual o un balanç general anual que no supera els 10 milions d'euros.
3. En la categoria de les PIME, es definix una microempresa com una empresa que ocupa menys de 10 persones i que té un volum de negocis anual o un balanç general anual que no supera els 2 milions d'euros.
Tipus d'empreses considerats per a calcular els efectius i els imports financers
Tipus 1: Empresa autònoma
L'empresa sol·licitant és autònoma si:
- No posseïx una participació igual o superior al 25% (¹) en una altra empresa.
- El 25% (¹) o més d'esta no és propietat directa d'una altra empresa o organisme públic ni de diverses empreses vinculades entre si o diversos organismes públics, llevat de determinades excepcions (²).
- I no elabora comptes consolidats ni està inclosa en els comptes d'una empresa que elabore comptes consolidats, i per tant no és una empresa vinculada.
Tipus 2: Empresa associada
L'empresa sol·licitant és associada d'una altra empresa si:
- Posseïx una participació compresa entre el 25% (¹) i el 50% (¹) de l'esmentada empresa.
- O si l'esmentada empresa posseïx una participació compresa entre el 25% (¹) i el 50% (¹) de l'empresa sol·licitant.
- I l'empresa sol·licitant no elabora comptes consolidats que incloguen l'esmentada empresa per consolidació, ni està inclosa per consolidació en els comptes de l'esmentada empresa ni en les de cap empresa vinculada a esta.
Tipus 3: Empresa vinculada
Este tipus correspon a la situació econòmica de les empreses que formen part d'un grup que controla, directament o indirectament, la majoria del seu capital o drets de vot, o que pot exercir una influència dominant sobre l'empresa.
Una empresa sap, generalment de forma immediata, si està vinculada, atés que ja està subjecta a l'obligació d'elaborar comptes consolidats o està inclosa per consolidació en els comptes d'una empresa obligada a elaborar comptes consolidats.
(¹) En termes de participació de capital o de drets de vot, es tindrà en compte el major dels dos percentatges. Al dit percentatge s'afegirà el percentatge de participació que qualsevol altra empresa vinculada a l'empresa accionista posseïsca sobre l'empresa en qüestió.
(²) Una empresa pot continuar sent considerada autònoma encara que s'arribe o se supere el límit del 25% quan corresponga a algun dels tipus d'inversors que s'indiquen a continuació (sempre que els inversors no siguen empreses vinculades a l'empresa sol·licitant):
a) Societats públiques de participació, societats de capital de risc, persones físiques o grup de persones físiques que realitzen una activitat regular d'inversió en capital de risc (inversors providencials o business angels) i invertisquen fons propis en empreses sense cotització borsària, sempre que la inversió dels dits business angels en la mateixa empresa no supere 1.250.000 euros.
b) Universitats o centres d'investigació sense fins lucratius.
c) Inversors institucionals, inclosos els fons de desenvolupament regional.
Com calcular els límits
Les dades seleccionades per al càlcul del personal i els imports financers són els corresponents a l'últim exercici comptable tancat, i es calculen sobre una base anual. Es tenen en compte a partir de la data en la qual es tanquen els comptes. El total de volum de negocis es calcularà sense l'impost sobre el valor afegit (IVA), ni tributs indirectes.
- Per a una empresa autònoma: les dades financeres i els efectius es basen únicament en els comptes de l'esmentada empresa.
- Per a una empresa amb empreses associades: s'acumulen les dades de l'empresa amb les de les empreses associades. Les dades agregades seran proporcionals al percentatge de participació en el capital o en els drets de vot.
- Per a una empresa vinculada a altres empreses: s'afig a les dades de l'empresa el 100% de les dades de les empreses a les quals està vinculada. Caldrà agregar proporcionalment les dades de les empreses que puguen estar associades a estes empreses vinculades.
Com calcular els efectius i les unitats de treball anual
Els efectius d'una empresa corresponen al nombre d'unitats de treball anual (UTA).
Qui s'inclou en els efectius-
- Els assalariats de l'empresa.
- Les persones que treballen per a l'empresa que mantinguen una relació de subordinació amb esta i estiguen assimilades als assalariats d'acord amb la legislació.
- Els propietaris que dirigixen la seua empresa.
- Els socis que exercisquen una activitat regular en l'empresa i gaudisquen d'avantatges financers per part de l'empresa.
Els aprenents o alumnes de formació professional amb contracte d'aprenentatge o formació professional no es comptabilitzaran dins dels efectius.
Una UTA correspon al nombre de persones que treballen en l'empresa, o per compte d'esta, a temps complet durant tot l'any de què es tracte. Els efectius es calculen en UTA. El treball de les persones que no hagen treballat durant tot l'any o ho hagen fet a temps parcial, independentment de la seua duració, així com el treball estacional, es comptabilitza en fraccions d'UTA.
No es comptabilitza la duració dels permisos de maternitat o permisos parentals.